Wat moet Amerika se rol in globale konfliksituasies wees? | Maroela Media
Pres. Donald Trump, Kim Jong-oen van Noord-Korea en hul onderskeie afvaardigings tydens hul vergadering [28 Februarie 2019]. (Foto: Evan Vucci/AP)
Hoe gemaak met die Noord-Korea kernvraagstuk? En die politieke krisis in Venezuela? En Russiese aggressie in Oos-Europa? En so kan die lysie van internasionale knelpunte opgenoem word.
Met elke volgende uitdaging in die wêreld ontstaan die vraag, byna natuurlik, hoe gaan die Verenigde State van Amerika daarop reageer? Amerikaanse intervensie en die toekomstige rol van die VSA in globale veiligheids- en ander uitdagings word tans weer intensief bespreek. Ná die terreuraanval op die Wêreldhandelsentrum in New York in 2001 het George W. Bush 'n aggressiewe, maar grootliks mislukte reeks intervensies in die Midde-Ooste gelei. Dit het tot ernstige vrae oor die VSA se globale rol laat ontstaan, maar terwyl beide Obama en Trump duidelike beloftes hieroor gemaak het, is daar vandag steeds groot onsekerheid oor Amerika se toekomstige rol in die res van die wêreld.
Enkele weke nadat Donald Trump in November 2016 tot president van die Verenigde State van Amerika verkies is, het hy in 'n toespraak in Fayetteville in Noord-Carolina sy visie vir Amerika se rol in die wêreld beter probeer verduidelik deur sy verkiesingsboodskap van minder oorloë en gefokusde aanslae op terreurgroepe te herbevestig. Volgens Trump het Amerikaanse inmenging en oorloë in die Midde-Ooste die land geweldig baie geld gekos en het dit talle vyande vir Amerika geskep. Sedert Trump president geword het, het hy begin om Amerikaanse soldate aan die Midde-Ooste te onttrek en het hy volgehou met 'n retoriek dat Amerika nie onnodig in ander lande se moeilikheid betrokke moet raak nie, maar hy het egter ook voortgegaan met lugaanvalle in Sirië en het onlangs selfs gedreig om Amerikaanse soldate na Venezuela te stuur.
Agt jaar vroeër het Barack Obama president van Amerika geword met 'n belofte om 'n einde aan die Amerikaanse oorloë in Irak en Afganistan te bring en om alle soldate uit dié lande te onttrek. Obama het uiteindelik nie sy belofte nagekom nie en het selfs met tye 'n meer aggressiewe intervensionistiese beleid in veral die Midde-Ooste en Noord-Afrika gevolg. Die Navo-aanslag in Libië in 2011, waarin die VSA 'n groot rol gespeel het, is 'n goeie voorbeeld hiervan.
Die vraag oor Amerika se rol in internasionale veiligheidsaangeleenthede en tot watter mate die land 'n internasionale polisiemanrol moet vervul, is reeds vir dekades aktueel. Terwyl daar voor die Tweede Wêreldoorlog 'n sterk gevoel in die VSA teen internasionale intervensionisme was, het Amerika se betrokkenheid in die oorlog 'n era van verskeie, meestal mislukte intervensies ingelei. Vanaf 1948 tot 1991 was Amerika in ses en veertig oorsese militêre intervensies betrokke. Vanaf 1992 tot 2017 het dit vervierdubbel tot 188 sulke intervensies. Amerika se toenemende polisiemanrol was egter nie baie suksesvol nie.
Trump het in 2016 belowe om Amerikaanse intervensionisme te beperk en dit is duidelik dat 'n meerderheid van Amerikaners presies dit verkies. Tog is daar binnelandse en buitelandse rolspelers soos Israel, Saoedi-Arabië, wapendrukgroepe en neokonserwatiewe politici wat graag sal wil sien dat die VSA met groter aggressie oorsee optree.
Amerika is tans ekonomies voorspoedig en slegs op 'n klein skaal by oorblywende konfliksituasies in die Midde-Ooste betrokke. Trump se vermoë om sy belofte aan kiesers gestand te doen, gaan 'n wesenlike impak hê op sy kanse om volgende jaar herkies te word. Intussen woed die debat oor Amerika se toekomstige rol in 'n veranderende wêreld voort.
Trump sal lag lag weer wen. net fake sites en media verkondig die nuus.
Verduidelik Rusland se aggressie in Oos-Europa… of glo jy werklik die slinkse leier van die Oekraìne met Joe Biden as kamermaat? Om Trump in 'n taai spinnerak, gespan deur die Demokrate/Soros vas te hou, maar aksies van hom te verwag, is veel gevra. Die hele idee is 'n misvormde/vals omgewing wat Trump as sleg uitbeeld en hom voor die einde van sy termyn uit te delg. Hillary wil so in die Withuis inglip… en Mueller is haar man; hy haat Rusland… twee vlieè met een klap…
Nee ALter, jy weet verstaan nie die Amerikaanse politieke stelsel nie. Trump het die eerste keer nie lag lag gewen nie, maar a.g.v. 'n onregverdige kiesstelsel. Ek voorspel hy gaan nie weer wen nie.
Trump kan maar VSA se intervensies drasties verminder, maar hy moet tog net vir oulaas in RSA betrokke raak.
En 'n afvaardiging van die ANC onder leiding van ACE Magashule is mos nou in Venezuela. Wat hulle daar soek weet nugter, maar aan jou vriende sal jy geken word.